b"\n_START_ARTICLE_\nCasa Miquel Mach\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici d'habitatges situat amb fa\xc3\xa7ana a dos carrers, el de l'Esgl\xc3\xa9sia i el de Mosterol. Est\xc3\xa0 format per planta baixa i dos pisos. La fa\xc3\xa7ana d'acc\xc3\xa9s, la que d\xc3\xb3na al carrer de l'Esgl\xc3\xa9sia, mostra una ordenaci\xc3\xb3 sim\xc3\xa8trica de les obertures, amb quatre a cada planta i totes amb perfils arrodonits. A la planta baixa hi ha, a l'esquerra, la porta d'acc\xc3\xa9s; al centre un finestral i a la dreta una botiga. Al primer pis hi ha una balconada i al segon pis balcons individuals. L'edifici es corona amb una cornisa. L'arrebossat del parament de la fa\xc3\xa7ana imita els carreus.\n_START_SECTION_\nHist\xc3\xb2ria\n_START_PARAGRAPH_\nLa casa va ser bastida l'any 1913. L'arquitecte de l'obra fou Llu\xc3\xads Muncunill i Parellada._NEWLINE_Va allotjar la Farm\xc3\xa0cia Mach, inaugurada el 31 de juliol de 1915 al n\xc3\xbamero 16 del carrer de l'Esgl\xc3\xa9sia i decorada tamb\xc3\xa9 per Muncunill; m\xc3\xa9s endavant s'anomenaria Farm\xc3\xa0cia Clap\xc3\xa9s. El 1922, el mateix arquitecte va fer una ampliaci\xc3\xb3 de l'edifici ocupant el solar ve\xc3\xad del n\xc3\xbamero 14._NEWLINE_La casa presenta diversos noms segons les fonts: Casa Miquel Mach Oller, Casa Miquel Mach Ull\xc3\xa9s, Casa M. Mad\xc3\xad Uller o, fins i tot, Casa Badia. Sembla que la m\xc3\xa9s ben documentada \xc3\xa9s la corresponent a Miquel Mach i Ull\xc3\xa9s, propietari de l'edifici el 1914._NEWLINE_Va ser objecte d'una campanya arqueol\xc3\xb2gica el 1988 per localitzar i excavar el tram oriental de la muralla de la ciutat. La irregularitat de la planta del n\xc3\xbamero 16 indica que seguia el tra\xc3\xa7at de la muralla."